da da eo en da da da sv en da de da en da da da da da da en sv en sv da da da da da da da de fi da da da da
Bhu.A.4 - Kira – ternet | UNESCO Samlingerne
Ternet underdel (kira) med bælte (kera). Denne karrygule og røde halvkira udgør underdelen af en skoleuniform til en pige. Den hører således sammen med en jakke og skjorte (se Bhu. A 14-19, Bhu. A 27-32). Kiraen er lavet af bomuld. Kanten er en blanding af polyester og viskose. Det er maskinvævet indisk kopistof.
Kira og gho er bhutanesernes nationaldragter til henholdsvis kvinder og mænd (se f.eks. Bhu. A 61 og Bhu. A 64a-b). Det er hverdagsdragter, som alle bruger. De anvendes således ikke som en særlig festdragt, som tilfældet er så mange andre steder, ejheller er de forbeholdt det øverste sociale lag. I alle offentlige sammenhænge benyttes nationaldragten, lige fra taxachauffører til embedsmænd. Men udenfor arbejdstid eller udenfor offentlige sammenhænge, kan godt man se folk gå klædt i jeans og t-shirt.
I skolerne bruger man også gho og kira-skoleuniformer. De adskiller sig fra hverdags-ghoen og -kiraen i stoffets mønster og farve, men selve dragtens snit/udformning er det samme. Farver og mønstre varierer også fra skole til skole, så hver har sin egen uniform. Den ternede udgave der er med her i samlingen, er fra Shari Highschool, Paro, Bhutan (Bhu. A 1a-b og Bhu. A 37a-b).
Betegnelserne ’gho’ og ’kira’ er lidt diffuse. Man kalder f.eks. kåben til manden for ’en gho’ men man kalder også hele sættet med skjorte og kåbe for ’en gho’. Ligeledes kaldes underdelen til kvinden ’en kira’ men man kalder også hele sættet der inkluderer underdel, skjorte og jakke for ’en kira’. Og man taler om at ’kiraen’ til hverdag bæres som ’en halv kira’ når underdelen ikke er slynget op omkring hovedet, men i stedet kun foldet omkring hoften. Til dette formål findes også en særligt designet ’halvkira’ med bindebånd og kortere stoflængde. Denne moderne udgave giver kvinden lidt større bevægelsesfrihed. Se samlingsteksten for mere information.
Den traditionelle, lange helkira er meget svær at tage på – det er næsten en disciplin man skal lære fra barns ben for at beherske. Derfor har vi kun medtaget et enkelt eksempel: Bhu. A 66 – 68, der er en hel skolekira. Der er vedlagt en meget detaljeret foto-påklædningsvejledning, så I kan prøve kræfter med den. Alle hverdagskiraerne i samlingen her er halvkiraer. De øvrige skolekiraer var oprindeligt helkiraer da Moesgård Museum modtog dem – for det er sådan de bæres i Bhutan – men dem har vi kortet af til halvkiraer for, at gøre det muligt for jer at tage dem på. En halvkira er betydeligt lettere at tage på, omend det stadig er en udfordring at sætte halvkiraen korrekt, så folderne sidder helt rigtigt og underdelen lige når ud over fødderne. Det går bhutaneserne meget op i. Også til halvkira og gho er der vedlagt foto-påklædningsvejledninger.
Alle dragterne i samlingen er købt i Bhutan. Ligeledes de tre bælter (kera) der er håndvævet (Bhu. A 64b, Bhu. A 89b og Bhu. A 91b). De øvrige bælter er syet på Moesgård Museum af stof købt i Bhutan. Selve dragterne i samlingen er lavet af maskinvævet indisk kopistof. Bhutaneserne er meget glade for de indiske stoffer. De er godt kopieret med de helt samme bhutanesiske farver og mønstre, og så koster en tiendedel af de håndvævede bhutanesiske dragter. I kan læse mere om vævetraditionen i Bhutan i samlingsteksten og på samlingens hjemmeside under emnet 'vævede stoffer'
Bhu.A.198 - Pyntekant – gul
Bhu.A.129 - Jakke til kira, pige – pink med guld mønster
Bhu.A.128 - Jakke til kira, pige – lyserød med pink mønster
Bhu.A.127 - Jakke til kira, pige – lyserød med sort mønster
UNESCO Samlingerne  - Moesgaard Museum, Moesgård Allé 15, 8270 Højbjerg - Tlf. 23447110 - E-mail: unesco@moesgaardmuseum.dk